เลขาธิการสำนักงานประกันสังคม แจงรายละเอียด โครงการ ม33เรารักกัน พร้อมย้ำ เปิดลงทะเบียนผ่านเว็บไซต์ www.ม33เรารักกัน.com เริ่ม 21 ก.พ.- 7 มี.ค.64 นี้
นายทศพล กฤตวงศ์วิมาน เลขาธิการสำนักงานประกันสังคม กระทรวงแรงงาน กล่าวถึงขั้นตอนการลงทะเบียนเพื่อขอรับสิทธิในโครงการ ม33เรารักกัน ว่าคุณสมบัติผู้ประกันตนที่มีสิทธิ คือ จะต้องเป็นผู้ประกันตนมาตรา 33 ที่มีสัญชาติไทย ต้องไม่มีบัตรสวัสดิการแห่งรัฐ และไม่ได้รับสิทธิโครงการ “เราชนะ” ไม่มีเงินฝากในสถาบันการเงินรวมกันเกิน 500,000 บาท ณ วันที่ 31 ธันวาคม 2563         ทั้งนี้ ผู้มีสิทธิสามารถลงทะเบียนผ่านเว็บไซต์ www.ม33เรารักกัน.com ตั้งแต่วันที่ 21 กุมภาพันธ์ - 7 มี.ค.2564 จากนั้นธนาคารทำการตรวจสอบข้อมูล ระหว่างวันที่ 8-14 มีนาคม 2564 ผู้ประกันตนตรวจสอบสถานะผู้ได้รับสิทธิ ผ่านทาง www.ม33เรารักกัน.com และกดยืนยันตัวตนผ่านช่องทาง Application “เป๋าตัง” ในวันที่ 15-21 มีนาคม 2564 จากนั้น ผู้ประกันตนจะได้รับวงเงินผ่าน Application “เป๋าตัง” ในวันที่ 22 , 29 มีนาคม และ 5 , 12 เมษายน 2564 ครั้งละ 1,000 บาท จนครบ 4,000 บาท         ผู้ประกันตนสามารถเริ่มใช้จ่าย ซื้อสินค้าและบริการผ่านร้านค้า/ผู้ประกอบการ/บริการ ในร้านธงฟ้าที่ใช้ Application “ถุงเงิน” หรือภายใต้โครงการ “คนละครึ่ง” และโครงการ “เราชนะ” ได้ในวันที่ 22 มีนาคม – 31 พฤษภาคม 2564      เลขาธิการสำนักงานประกันสังคม กล่าวถึงกรณีผู้ประกันตนมาตรา 33 ที่ตรวจสอบสิทธิแล้วไม่ได้รับสิทธิ สามารถขอทบทวนสิทธิผ่านเว็บไซต์ www.ม33เรารักกัน.com ได้ตั้งแต่ 15 – 28 มีนาคม 2564 และสามารถตรวจสอบสถานะผู้ได้รับสิทธิผ่านทาง www.ม33เรารักกัน.com พร้อมกดยืนยันตัวตนผ่าน Application “เป๋าตัง” ในวันที่ 5 – 11 เมษายน 2564 คาดว่าจะมีผู้ประกันตนมาตรา 33 เข้าข่ายมีสิทธิได้รับเงินเยียวยาในครั้งนี้ 9.27 ล้านคน รัฐบาลใช้วงเงินประมาณ 37,100 ล้านบาท        สำนักงานประกันสังคมได้จัดตั้งศูนย์ประสานงานทบทวนสิทธิ ม33เรารักกัน มีหน้าที่รับเรื่องประสานงานทบทวนสิทธิและอำนวยความสะดวกให้ผู้ประกันตนในโครงการ ม33เรารักกัน ตามนโยบายรัฐบาล และกระทรวงแรงงาน โดยนายสุชาติ ชมกลิ่น รัฐมนตรีว่าการกระทรวงแรงงาน ในการช่วยเหลือแก้ไขปัญหาของผู้ประกันตนให้ตรงจุดและทันท่วงที